যে চিত্র সচল তাই চলচ্চিত্র। কিন্তু তার আগে এবং এখনো স্থিরচিত্র ছিল ও রয়ে গিয়েছে। এই অর্থে ফটোগ্রাফি বা স্থিরচিত্র চলচ্চিত্রের উত্তরসূরি, সূচনাকারী বা উৎস। জন্মসূত্রে চলচ্চিত্র স্থিরচিত্রের কিছু বৈশিষ্ট্যের অধিকারী যার প্রভাব বা প্রতিফলন সচলতার মধ্যেও সম্পূর্ণ লুপ্ত হয়নি। যেমন পোর্ট্রেটে সোজাসুজি তাকিয়ে থাকার ভঙ্গি ও প্রকাশময়তা, গ্র“প ফটোগ্রাফে দলীয় আবহ সৃষ্টির ব্যঞ্জনা কিংবা প্রাকৃতিক কোনো দৃশ্যের নির্বাচিত কোনো প্রতিফলন, এমনকি গৃহ্যভ্যন্তরে পাত্র-পাত্রীর সঙ্গে আসবাবপত্র এবং পর্দা দিয়ে ছড়িয়ে পড়া আলোর সামঞ্জস্য অথবা বাড়িতে মোমের বা গ্যাসের বাতির আলো-ছায়ায় উজ্জ্বল এবং অনুজ্জ্বল প্রতিকৃতির বৈপরীত্য, এইসব এবং আরো কিছু বৈশিষ্ট্য চলচ্চিত্রেও অক্ষুণœ রয়েছে। তবে স্থিরচিত্রে যেমন প্রতিফলিত প্রতিকৃতি বা বস্তুর একটি মাত্র অভিব্যক্তিই সম্ভব ছিল, চলচ্চিত্রে সেই সীমাবদ্ধতা নেই। এই দুই মাধ্যমে ভিজ্যুয়াল ইমেজ বা দৃশ্যকল্পের ভেতর এই পার্থক্য কেবল বিশাল নয়, বৈচিত্র্যময় এবং গুণসম্মতভাবে বিশিষ্ট। চলচ্চিত্র তাই প্রতিকৃতি ধারণে বা দৃশ্যের অনুকরণে অথবা প্রতিফলনে বহুরূপী ও বিশেষভাবে পারঙ্গম হতে পারে এবং পৌনঃপুনিকভাবে নিজেকে প্রকাশ করতে পারে। বস্তুগতভাবে কোথাও ভুল হলে অথবা মুখের অভিব্যক্তিতে সংশোধনের বা বৈচিত্র্যের প্রয়োজন হলে চলচ্চিত্রের পক্ষে সেই কাজ সহজেই সম্পাদিত হতে পারে। স্থিরচিত্রেও যে এমন হয় না তা নয়, তবে সেখানে যার প্রতিকৃতি বা যে দৃশ্যের ছবি তোলা হয়, বিষয় হিসেবে তাদেরকে ঠিক একইভাবে ধারণ করা যায় না। এর কারণ স্থান অপরিবর্তিত থাকলেও সময় স্থির থাকে না এবং সময়ের ক্রম-যাত্রা অনুবৃত্তির সম্পূর্ণ সহায়ক নয়। চলচ্চিত্রের প্রযুক্তি ও কলাকুশলতা সময়ের এই প্রভুত্বকে নিয়ন্ত্রণ করতে পারে যেমন, কৃত্রিম আলোকসম্পাতের সাহায্যে।